刘基
招隐（五首）
流水千百折，白云三四峰。
上有喷壑泉，下有凌霜松。
中有一老人，坐啸岩间风。
素发垂两肩，朱颜映青瞳。
年纪将百龄，容貌如孩童。
长跪前致辞，子非列仙翁。
笑谓汝孺子，语汝使心通。
我生不偶俗，遗身在蒿蓬。
结庐白水边，采药青林中。
世语我不接，世士我不逢。
箪瓢我不忧，轩盖我不崇。
自耕足我食，自息安我躬。
冥冥绝思虑，默默全和冲。
持此摄吾生，仰荷元化功。
何必插羽翰，远逐浮丘公。
再拜受斯言，廓然如发蒙。
投簪谢知己，一去无回踪。